### PAR MĀCĪBU PROCESA ORGANIZĀCIJU PROFESIONĀLĀS IEVIRZES IZGLĪTĪBAS IESTĀDĒS, KAS ĪSTENO PROFESIONĀLĀS IEVIRZES SPORTA IZGLĪTĪBAS PROGRAMMAS

Ņemot vērā Ministru kabineta 2020. gada 12. marta rīkojuma „Par ārkārtējās situācijas izsludināšanu” (turpmāk – MK rīkojums; saite: [*https://likumi.lv/ta/id/313191*](https://likumi.lv/ta/id/313191)) 4.3. apakšpunktā[[1]](#footnote-1) un 4.4. apakšpunktā[[2]](#footnote-2) noteikto par mācību procesa norises pārtraukšanu klātienē, arī profesionālās ievirzes izglītības iestādēs līdz valstī izsludinātās ārkārtējās situācijas atcelšanai pilnībā **jāpārtrauc** mācību procesa norise **klātienē**, taču iespēju robežās **jānodrošina** mācību procesa norise **attālināti**.

**I ATTĀLINĀTĀ MĀCĪBU PROCESA PLĀNOŠANA**

1. Jāapzina izglītības iestādes iespēja nodrošināt attālinātu profesionālās ievirzes sporta izglītības programmas īstenošanu.
   1. Jāapsver izglītības programmā ietvertā mācību plāna izpildes iespējamība.
   2. Jāņem vērā attālinātā mācību procesa nodrošināšanas īpatnības:

* plānojot veicamos uzdevumus un apgūstamās tēmas, jāakcentē teorijas apguve, īpaši gadījumos, ja nav pieejams praktisko nodarbību apguvei piemērots inventārs/infrastruktūra
* izglītojamajiem jāspēj izpildīt uzdotie uzdevumi
* izglītojamajiem uzdodamie patstāvīgie darbi jāveic līdz noteiktam laikam u.tml.
  1. Jāizvēlas iespējamie komunikācijas kanāli ar izglītojamajiem (e-pasts, tālrunis, sociālie tīkli, e-platformas, izglītības iestādes vai izglītības iestādes dibinātāja tīmekļa vietne).
  2. Jāapzina iespēja informāciju par izglītojamajiem veicamajiem mācību uzdevumiem ievietot pieejamās komunikācijas platformās, publicējot atbalsta materiālus uzdotā darba izpildei. Gadījumā, ja izglītības iestādei nav tīmekļa vietnes vai netiek izmantotas citas e-platformas, sadarbībā ar dibinātāju jāapsver iespēja informāciju par aktualitātēm, uzdevumiem un saites uz mācību materiāliem ievietot izglītības iestādes dibinātāja tīmekļa vietnē.
  3. Jāparedz iespēja izglītojamajiem organizēt atgriezenisko saikni ar sporta treneriem, izmantojot elektroniskos rīkus (piemēram, apgūtā video ieraksti, attēli u.c. formas).
  4. Jāvienojas par grupas mācību nodarbību uzskaites žurnālu aizpildīšanas nosacījumiem attālināto mācību norises laikā, t.i., līdzīgi kā klātienes nodarbībās žurnālos jānorāda apgūtās tēmas un tām paredzētais nodarbību skaits.

1. Jāapzina (izmantojot noteiktos komunikācijas kanālus[[3]](#footnote-3)) izglītojamo vecāku viedoklis par izglītojamā turpmāku dalību sporta izglītības programmas (sporta veida) attālinātā mācību procesā.
2. Jāapzina sporta treneru iespēja nodrošināt attālinātas profesionālās ievirzes sporta izglītības programmas īstenošana, tostarp jānoskaidro sporta treneru nodrošinājums ar viedierīcēm un interneta pieslēgumu.
3. Jāapzina izglītojamo iespēja attālināti apgūt izvēlēto profesionālās ievirzes sporta izglītības programmu, tostarp jānoskaidro izglītojamā nodrošinājums ar viedierīcēm un iespēja pieslēgties attālinātajam mācību procesam.

**II IZGLĪTĪBAS IESTĀDES VADĪBAS RĪCĪBA**

1. Ievērojot MK rīkojumā noteiktos ierobežojumus un aizliegumus, jānosaka attālinātā mācību procesa norises kārtība (piemēram, jāizdod rīkojums), paredzot:
   1. Sporta treneru darba organizāciju un veicamos darba uzdevumus.

* nosakot konkrētus komunikācijas kanālus ar izglītojamajiem un viņu vecākiem (piemēram, e-pasts, tālrunis, tiešsaistes tīkla lietotnes viedtālruņiem (*Whatsapp* u.c.), e-platformas)
* paredzot pienākumu veidot mācību uzdevumus un noteikt to pārbaudes formas
* apzināt tiešsaistes mācību materiālus
* izstrādāt jaunus mācību materiālus un mācību uzdevumus, u.tml.
  1. Sporta treneru atbildību, nosakot izpildāmos uzdevumus atbilstoši izglītojamo spējām un izpratnes līmenim, īpaši fizisku vingrinājumu izpildi.
  2. Atbildīgās personas par saziņu ar izglītojamajiem un viņu vecākiem (papildus sporta treneriem).

1. Pēc attālinātā mācību procesa beigām (pēc valstī izsludinātās ārkārtējās situācijas atcelšanas) jāizvērtē mācību plāna izpilde, attiecīgi veicot nepieciešamās korekcijas mācību plānā un nodarbību sarakstā, piemēram, nodrošinot vairāk to nodarbību un mācību tēmu apguvi, kuras nav bijis iespējams apgūt attālināti.
2. Nepieciešamības gadījumā (piemēram, pēc Izglītības un zinātnes ministrijas pieprasījuma) jānodrošina iespēja sniegt informāciju par mācību plāna izpildi attālinātā mācību procesa laikā.

**III MĀCĪBU MATERIĀLI**

1. Jāizmanto atbilstošie mācību līdzekļi un resursi (t.sk. saziņu ar sporta veidu federācijām, kā arī tos, kas pieejami globālajā tīmeklī vai izdoti elektroniska izdevuma (audioieraksta, videoieraksta vai datorieraksta) formā un izmantojami ar datora vai citas digitālas iekārtas starpniecību, izmantot inovatīvas un interaktīvas mācību metodes)).
2. Vēlams iepazīties ar Valsts izglītības satura centra izstrādātajām vadlīnijām vispārējās un profesionālās izglītības iestādēm attālinātu mācību īstenošanai (saite: [*https://izm.gov.lv/images/MaciesMajas/VISC\_Skola2030\_Vadlinijas-attalinatam-macibam.pdf*](https://izm.gov.lv/images/MaciesMajas/VISC_Skola2030_Vadlinijas-attalinatam-macibam.pdf)

### IV DARBINIEKU NODARBINĀTĪBA

1. Darbinieki, tostarp sporta treneri, turpina darbu.
2. Izglītības iestādē ar rīkojumu nosakāma darbinieku darba organizācijas kārtība, paredzot darba organizācijas veidu (sk. sadaļā „Izglītības iestādes vadības rīcība”).
3. Citi iespējamie varianti izglītības iestāžu darbinieku darba organizācijai:
   1. Darbinieks turpina savus tiešos darba pienākumus pilnā apmērā.
   2. Ievērojot amata specifiku un izvērtējot darbinieka pienākumus, var noteikt:

* attālināto darbu, nosakot konkrētus veicamos darbus konkrētā laika periodā (piemēram, sporta treneriem, ņemot vērā sporta trenera darba slodzi atbilstoši tarifikācijai, piemēram, mācību metodisko materiālu izstrāde, mācību priekšmetu programmu aktualizēšana, prezentācijas u.c. metodisko materiālu sagatavošana, individuālo treniņu plāna sagatavošana, attālinātā mācību procesa organizēšana)
* komunikācijas veidu un biežumu ar darbinieku
* citu nepieciešamo informāciju (piemēram, par darba samaksas saglabāšanu atbilstoši tarifikācijai)
  1. Ja attālināta darba veikšana nav iespējama, ar rīkojumu var precizēt veicamos darba pienākumus saskaņā ar Darba likuma 56. panta nosacījumiem, iekļaujot precīzus norādījumus veicamajiem darbiem, kas, iespējams, ikdienā netiek veikti, tomēr atbilst amata specifikai, saglabājot iepriekš noteikto darba samaksu.
  2. Ja attālināta darba veikšana nav iespējama un nav iespējams noteikt precizētus darba pienākumus amata kompetences ietvaros, iestādes vadītājs saskaņā ar Darba likuma 57. panta[[4]](#footnote-4) pirmo daļu uz laiku darbinieku var norīkot darba līgumā neparedzēta darba veikšanai (ne ilgāk kā uz diviem mēnešiem), par šo laiku saglabājot darbiniekam iepriekš noteikto vidējo izpeļņu.
  3. Darbiniekiem, kuriem attālināta darba veikšana nav iespējama, var piedāvāt izmantot daļu no ikgadējā apmaksātā atvaļinājuma, ņemot vērā, ka atvaļinājumu piešķir, abām pusēm – darbiniekam un iestādes vadītājam, vienojoties. Tiek veikta samaksa par atvaļinājumu.

1. Vēlams iepazīties ar Valsts darba inspekcijas ieteikumiem darba devējiem un darbiniekiem koronavīrusa izplatības laikā (saite: [*http://www.vdi.gov.lv/lv/darba-tiesiskas-attiecibas/valsts-darba-inspekcijas-ieteikumi-darba-devejiem-un-darbiniekiem-covid-19-izplatibas-laika*](http://www.vdi.gov.lv/lv/darba-tiesiskas-attiecibas/valsts-darba-inspekcijas-ieteikumi-darba-devejiem-un-darbiniekiem-covid-19-izplatibas-laika)).

**V PAPILDUS INFORMĀCIJA**

1. Aktuālā informācija, tostarp atbildes uz visbiežāk uzdodamajiem jautājumiem, apskatāma Izglītības un zinātnes ministrijas mājas lapā (saite: [*https://izm.gov.lv/lv/ministrija/informacijas-centrs/buj-par-covid-19*](https://izm.gov.lv/lv/ministrija/informacijas-centrs/buj-par-covid-19)).
2. Izglītības iestādes rīcībā izstrādātos risinājumus attālinātā mācību procesa īstenošanai vai digitālos mācību materiālus var nosūtīt biedrībai „Latvijas Sporta izglītības iestāžu direktoru padome” (uz e-pasta adresi: [*info@sportaskolas.lv*](mailto:info@sportaskolas.lv)), lai tos varētu ievietot biedrības tīmekļvietnē un tādējādi paplašinātu pieejamo metodisko atbalstu sporta treneriem.
3. Izglītības kvalitātes valsts dienesta pārstāvji sazināsies ar katru izglītības iestādi, kurā bija ieplānota akreditācija, un informēs par turpmāko rīcību. Nepieciešamības gadījumā tiks lemts par akreditācijas termiņa pagarināšanu.

1. Pārtraukt mācību procesa norisi klātienē visās izglītības iestādēs un nodrošināt mācības attālināti [↑](#footnote-ref-1)
2. Pārtraukt visu veidu izglītības procesu klātienes formā ārpus izglītības iestādēm, tai skaitā pārtraukt visu kultūrizglītības un sporta profesionālās ievirzes un interešu izglītības programmu mācību procesu (treniņu, sacensību un mēģinājumu norisi), kā arī sporta norises slēgtās vietās (telpās) un bērnu nometņu darbību [↑](#footnote-ref-2)
3. Piemēram, e-pasts, tālrunis, tiešsaistes tīkla lietotnes viedtālruņiem (*Whatsapp* u.c.), e-platformas [↑](#footnote-ref-3)
4. **Darba likuma 57. pants. Darba līgumā neparedzēta darba veikšana**

   (1) Darba devējam ir tiesības ne ilgāk kā uz vienu mēnesi viena gada laikā norīkot darbinieku darba līgumā neparedzēta darba veikšanai, lai novērstu nepārvaramas varas, nejauša notikuma vai citu ārkārtēju apstākļu izraisītas sekas, kuras nelabvēlīgi ietekmē vai var ietekmēt parasto darba gaitu uzņēmumā. Dīkstāves gadījumā darba devējam ir tiesības norīkot darbinieku darba līgumā neparedzēta darba veikšanai ne ilgāk kā uz diviem mēnešiem viena gada laikā. [↑](#footnote-ref-4)